Source: http://www.hoejesteret.dk/hoejesteret/nyheder/Afgorelser/Pages/Hjemmeroeveristraffetmedfaengseli1aarog6maanederefterstraffelovens%C2%A7288,stk1,nr1.aspx
Timestamp: 2019-11-22 12:17:30+00:00
Document Index: 15249294

Matched Legal Cases: ['Højesteret ', 'Højesteret ', 'Højesteret ', 'Højesteret ', 'Højesteret ', 'Højesteret ']

Højesteret Hjemmerøveri straffet med fængsel i 1 år og 6 måneder efter straffelovens § 288, stk. 1, nr. 1
Hjemmerøveri straffet med fængsel i 1 år og 6 måneder efter straffelovens § 288, stk. 1, nr. 1
Sag 173/2012
Dom afsagt den 17. december 2012
T1 og T2 var i landsretten idømt 5 års fængsel for røveri efter strafskærpelsesreglen i straffelovens § 288, stk. 2. Højesteret fastsatte straffen til 1 år og 6 måneders fængsel efter straffelovens § 288, stk. 1.
Efter T1’s og T2’s forklaringer, der var lagt til grund, trængte de ind hos offeret, og ved brug af vold i form af et halsgreb og trussel om vold, herunder trussel med lægtehammer, frarøvede de ofret diverse personlige effekter og 1.200 kr. i kontanter.
Efter T1’s og T2’s forklaringer kendte ofret en medgerningsmand, som havde anstiftet, at røveriet blev begået hos det pågældende offer. Medgerningsmanden deltog ikke i selve udførelsen af røveriet.
Højesteret fandt, at det ikke med tilstrækkelig sikkerhed kunne lægges til grund, at det havde været hensigten med den gældende strafskærpelsesregel, der trådte i kraft den 1. juli 2011, at et røveri som det begåede skulle anses som et ”egentligt hjemmerøveri”, således at det af den grund var omfattet af straffelovens § 288, stk. 2. Da røveriet heller ikke i øvrigt kunne anses for at være af særlig grov beskaffenhed, fandt Højesteret herefter, at straffen for begge de tiltalte skulle fastsættes efter straffelovens § 288, stk. 1, nr. 1.
Højesteret udmålte straffen til fængsel i 1 år og 6 måneder.
Højesteret ændrede dermed landsrettens afgørelse.